ચોમાસા વગર વર્ષ જતું નથી. આંસુ વગરની કોઈ વ્યક્તિ નથી. અને સાસુ વગરનો કોઈ જમાઈ નથી. કળિયુગ હજી એટલો સધ્ધર નથી થયો કે, સાસુ વગર કોઈને પણ વાઈફ સિદ્ધ થાય. કોઈપણ પરણેલાઓના ચોપડા તપાસી જુઓ તો ખબર પડે કે, એમના લમણે, ઓછામાં ઓછી બે સાસુ તો હોય જ. એક એની પોતાની, અને બીજી એની વાઈફની….! જેની પાસે સમ ખાવા પૂરતી એક પણ સાસુનો ‘સ્ટોક’ ન હોય, એ પામર મનુષ્ય તો શું કરી શકે? મિનિસ્ટરની ચિઠ્ઠી લાવીએ તો પણ મેળ ન પડે. પુરાણના કોઈ ચોપડામાં પણ એની શાસ્ત્રોક્ત વિધિ બતાવી નથી.. છે, અમૂક શ્રીમંત ઘરાનાના પણ છે. કે જેની પાસે ઢગલેબંધ સાસુઓ છે, પણ કોઈ લેવાલ નથી. આવા લોકોને તો ‘સહનશક્તિ’ નો એવોર્ડ આપવો જોઈએ. આપણને દયા આવે કે બિચારા વગર બકનળીએ શ્વાસ કેમ લેતાં હશે.. ત્યારે અમૂક પરણેલાઓની કુંડળી તો એટલી પાવરફૂલ કે ચોરીના માંડવેથી જ એને, વાઈફ સાથે એક સાસુ પણ ‘ડિસ્કાઉન્ટ’ માં મળી હોય. જાણે એક પર એક ફ્રી…